**ERICSSON-DÍJ 2014**

**Felhívás díjazandó tanárok ajánlására**

*Beérkezési határidő: 2014. április 1.*

**A 2014. évi Ericsson-díjat a pedagógusok elismerésére idén is június elején, a tanév végével adja át az Ericsson Magyarország.**

Az Ericsson Magyarország Kutatás-Fejlesztési Igazgatósága által 1999-ben alapított díjat általános-, vagy középiskolákban fizikát vagy matematikát oktató pedagógusok nyerhetik el. Az elismerés azért jött létre, hogy támogassa, elismerje és erősítse a magyarországi, világviszonylatban is kiemelkedő matematikai és természettudományos alapképzést. Az Ericsson Magyarország elkötelezte magát a hazai oktatás fejlesztése mellett; vállalásának fontos része ez a díj. Az 1700 fős hazai vállalat nemcsak a telekommunikációs ipar egyik legnagyobb munkáltatója, hanem 1200 fős Kutató-Fejlesztő Központjával a legnagyobb telekommunikációs és informatikai kutatással, szoftver és hardverfejlesztéssel foglalkozó szellemi centrum Magyarországon. Számára ezért elengedhetetlen a kiválóan képzett fiatal diplomás munkaerő. A díjra esélyes pedagógusok szakmai munkája és emberi hozzáállása teszi lehetővé, hogy a hazai műszaki és természettudományi diplomával rendelkezők tudása megfelelő szellemi értéket képviseljen, és vonzóvá tegye a beruházást infokommunikációs csúcstechnológiák kutatás-fejlesztésébe Magyarországon.

Az ERICSSON-DÍJAKAT 2014-ben két kategóriában ítélik oda:

**1. ,,Ericsson a matematika és fizika népszerűsítéséért'' díj**

**2 matematikát és 2 fizikát tanító pedagógus** részére egyenként 250.000 Ft-tal járó díj.

Azok kaphatják, akik tanítványaikkal aktívan bekapcsolódtak a Középiskolai Matematikai és Fizikai Lapok vagy az ABACUS folyóiratának pontversenyeibe, vagy a tanítás mellett évek óta a legtöbbet teszik a tantárgyuk iránti érdeklődés felkeltéséért és megszerettetéséért.

**2. ,,Ericsson a matematika és fizika tehetségeinek gondozásáért'' díj**

**2 matematikát és 2 fizikát tanító pedagógus** részére egyenként 250.000 Ft-tal járó díj.

Azok kaphatják, akiknek tanítványai a legjelentősebb hazai vagy nemzetközi egyéni versenyeken, például a Középiskolai Matematikai és Fizikai Lapok vagy az ABACUS versenyein, vagy a Varga Tamás, Kalmár László, Zrínyi Ilona, Arany Dániel matematikaversenyek, matematika vagy fizika OKTV, Öveges József, Jedlik Ányos, Mikola Sándor, Szilárd Leó fizikaversenyek, a Nemzetközi Matematika vagy Fizika Diákolimpiák, a Kürschák József matematikai tanulóversenyek vagy az Eötvös Loránd fizikaversenyek valamelyikén a 2009-2010-es tanévtől kezdődően elnyerték az első öt díj egyikét.

A díjakat a MATFUND Középiskolai Matematikai és Fizikai Alapítvány ítéli oda, a Bolyai János Matematikai Társulat és az Eötvös Loránd Fizikai Társulat Ericsson-díjbizottságainak ajánlása alapján. A díjazandókra írásos javaslatot nyújthatnak be szakmai és társadalmi szervezetek, a javasolt tanár tevékenységét ismerő kollégák, tanítványok. **Az ajánlásnak tartalmaznia kell a javasolt személy részletes szakmai jellemzését,** különös tekintettel azokra a szempontokra, amelyek alapján a díjra érdemesnek tartják. Pályázatot csak a különböző kategóriák **Pályázati adatlapjain** nyújthatnak be, elektronikus formában. Az adatlap letölthető a [www.komal.hu](http://www.komal.hu) vagy a <http://www.ericsson.hu/ericsson-dij-2014/> internet címről. Ha a korábbi években már javasolt tanár nem kapott díjat, a felterjesztést (hivatkozva a már beküldött jellemzésre, esetleg kiegészítve azt) kérjük, ismételjék meg!

**A pályázatokat kizárólag e-mailben fogadjuk el, melyhez csatolják a jelölt pályázati adatlapját.**

A beérkezési határidő: **2014. április 1.** E-mail cím: [matfund@komal.hu](file:///C:\Users\Ranoti\AppData\Local\Microsoft\Windows\Temporary%20Internet%20Files\Content.IE5\0Q9J155S\matfund@komal.hu). A bizottságok a benyújtott írásos javaslatok alapján 2014. április 23-áig döntést hoznak a jelöltek sorrendjéről. A bizottságok részletes indoklását tartalmazó jelentése után a MATFUND kuratóriuma 2014. április 30-áig dönt a díjazandók személyéről. A díjkiosztó ünnepségre 2014. június elején kerül sor.